Ramaphosa antwoord op OB se verslagPres. Cyril Ramaphosa. Argieffoto: Elmond Jiyane. Pres. Cyril Ramaphosa het Donderdag sy voorlegging by die Openbare Beskermer, Busisiwe Mkhwebane, ingedien in reaksie op haar verslag wat die president betrek by beweerde wandade in haar ondersoek na die betaling van R500 000 wat Gavin Watson, uitvoerende hoof van die destydse Bosasa, aan sy presidensiële veldtog gemaak het. Luidens ŉ verklaring deur die presidensie uitgereik, bevat dié voorlegging verskeie bevestigende beëdigde verklarings en ondersteunende dokumente wat na die president se mening die saak so spoedig moontlik sal afhandel. “Die president het sy respek vir die Openbare Beskermer beklemtoon en verbind hom daartoe om sy volle samewerking te bied,” lui die verklaring. Maroela Media het vroeër berig Ramaphosa se kantoor het vroeër vandeesmaand bevestig hy het ŉ kennisgewing van die Openbare Beskermer ontvang waarin hy ingelig word dat hy betrek word by haar ondersoek. Volgens die kennisgewing wat uitgereik is in ooreenstemming met artikel 7 (9) van die Wet op die Openbare Beskermer, het Ramaphosa tien dae kans gehad om op Mkhwebane se verslag te reageer. Die president is twee keer uitstel toegestaan om sy verslag in te dien. Mkhwebane se ondersoek na Ramaphosa het gevolg nadat die DA en die EFF in November verlede jaar klagte by haar kantoor ingedien het. Ramaphosa het destyds aan die parlement gesê die R500 000 wat deur Bosasa betaal is, is vir konsultasiewerk wat Ramaphosa se seun, Andile, vir Bosasa gedoen het. Tien dae later het Ramaphosa egter in ŉ brief aan die speaker ŉ ommeswaai gemaak en gesê dit het onder sy aandag gekom dat hy “onopsetlik” verkeerde inligting aan die parlement gegee het. Hy het in die brief erken dat die betaling nie verband hou met Andile se kontrak met Bosasa nie, maar deur Watson betaal is om gebruik te word vir Ramaphosa se veldtog om ANC-president te word.